Վերլուծելով վերջին շրջանում իրանական կողմի նման արձագանքներն ու գործողությունները՝ կարելի է եզրակացնել, որ Սիրիայում Թուրքիայի գործողություններն արդեն հակասում են Թեհրանի շահերին և, Իրանը Սիրիայի իշխանությունների խնդրանքով Սիրիայի տարածքային ամբողջականությունը պաշտպանելու նպատակով կարող է գործուն քայլեր իրականացնել, լինի դա քաղաքական, թե ռազմական դաշտում: Առավել ևս, որ Իրանի ԶՈւ ԳՇ պետը Թուրքիայի իր պաշտոնակցի հետ հեռախոսազրույցում Աֆրին մուտք գործելու առաջին օրը բացատրություն էր պահանջել Անկարայի գործողությունների առնչությամբ և հայտարարել, որ Սիրիայի տարածքային ամբողջականությունն ու ինքնիշխանությունը չպետք է խաթարվի՝ հավելելով, որ Թուրքիան պետք է պարզաբանի, որ Սիրիայի տարածքից ակնկալիք չունի: